Тежаку
Алекса Шантић

Како ли је света капља што се слива
С твог чела и топи бразде твојих лука!
Гледај како од ње златно море бива
И шуми под светлим дланом божји' рука.

Шуми тихо, благо, море твога класја,
Сабрате и друже, бољи од свих других...
У нимбусу сунца оно теби засја
Из облака мука и напора дугих.

Пој и хвали оца благодети свете,
Са дна душе твоје нек молитве лете -
Кô да си у часу причеснога хлеба.

Гле класове како глади божја рука!
Гле кô царска круна како трепти лука
И пева под плавим шаторима неба!

Шантићеве песме 1921.